**Χαιρετισμός Υπουργού Πολιτισμού και Αθλητισμού Δρος Λίνας Μενδώνη στην έναρξη του Διεθνούς Συνεδρίου της UNESCO με τίτλο «Next 50: The Future of World Heritage in Challenging Times. Enhancing Resilience and Sustainability», με αφορμή την επέτειο για τη συμπλήρωση 50 ετών από την υπογραφή της Σύμβασης για την Προστασία της Πολιτιστικής και Φυσικής Κληρονομιάς, Ευρωπαϊκό Πολιτιστικό Κέντρο Δελφών, 17-18.11.2022**

Αξιότιμε κύριε Πρωθυπουργέ,

Αξιότιμη κυρία Γενική Διευθύντρια της UNESCO,

Αγαπητοί Υπουργοί

Αγαπητοί εκπρόσωποι των θεσμικών οργάνων και των κρατών-μελών της UNESCO,

Κυρίες και κύριοι,

Σας καλοσωρίζουμε στον ιερό χώρο των Δελφών. Σε ένα από τα πλέον εμβληματικά μνημεία της παγκόσμιας πολιτιστικής κληρονομιάς, όπου η Ελλάδα, το Υπουργείο Πολιτισμού της Ελληνικής Δημοκρατίας σε συνεργασία με τη Μόνιμη Αντιπροσωπεία της Ελλάδας στην UNESCO, έχει την τιμή να διοργανώνει την επίσημη κεντρική εκδήλωση της UNESCO για τον εορτασμό της συμπλήρωσης ακριβώς πενήντα ετών από την κύρωση της Σύμβασης για την Προστασία της Πολιτιστικής και Φυσικής Κληρονομιάς, στο Παρίσι στις 16 Νοεμβρίου του 1972.

Η υιοθέτηση της Σύμβασης αποτέλεσε το επιστέγασμα της διεθνούς κοινής βούλησης και δράσης για θεσμική κατοχύρωση και έμπρακτη διασφάλιση και προαγωγή της προστασίας της παγκόσμιας πολιτιστικής και φυσικής κληρονομιάς. Εκτός από τον σαφή προσδιορισμό και την αποκρυστάλλωση της έννοιας της κοινής παγκόσμιας κληρονομιάς, θεσμοθετήθηκε η συλλογική ευθύνη της ανθρωπότητας για την ενεργό προάσπιση και προστασία της, και συγκροτήθηκαν οι κατάλληλοι διεθνείς μηχανισμοί εποπτείας και παροχής έμπρακτης συνδρομής, μέσω ενός συστήματος αλληλεγγύης και αλληλοβοήθειας.

Η σημερινή επετειακή συνάντηση, στην οποία εκπροσωπούνται στο υψηλότατο επίπεδο τα κράτη-μέλη της Σύμβασης, και της Ελλάδας εκπροσωπούμενης, επίσης, στο υψηλότερο δυνατό επίπεδο, από τον Πρωθυπουργό Κυριάκο Μητσοτάκη, εκτός από υψηλό συμβολισμό, έχει και άκρως ουσιαστική βαρύτητα και σημασία για το μέλλον των πολιτιστικών και φυσικών μνημείων παγκοσμίως. Καλούμαστε να πραγματοποιήσουμε έναν απολογισμό των πεπραγμένων των προηγούμενων πενήντα ετών, να εορτάσουμε τα σημαντικά επιτεύγματα και τις μεγάλες κατακτήσεις, αλλά και να αναστοχαστούμε τις τυχόν ανεπάρκειες, τις αδυναμίες, τις παραλείψεις μας στον δύσκολο και απαιτητικό κοινό αγώνα για την προστασία της παγκόσμιας κληρονομιάς.

Ευκαιρία και καθήκον μας είναι να αξιολογήσουμε και να κεφαλαιοποιήσουμε τη γνώση και την εμπειρία που αποκτήθηκε, προκειμένου να διασφαλίσουμε ότι το πλαίσιο, οι στόχοι και οι πολιτικές εφαρμογής της Σύμβασης και των εργαλείων της, όπως ο Κατάλογος Παγκόσμιας Κληρονομιάς, παραμένουν ισχυρά, επίκαιρα και αντιπροσωπευτικά, με ισότιμη και ισόρροπη παρουσίαση όλων των πολιτισμών και όλων των γεωγραφικών περιοχών του πλανήτη.

Όπως κατέστη σαφές και στην πρόσφατη Παγκόσμια Διάσκεψη για τις Πολιτιστικές Πολιτικές και την Αειφόρο Ανάπτυξη - MONDIACULT 2022, τις τελευταίες δεκαετίες οι διεθνείς συνθήκες έχουν διαφοροποιηθεί σε τέτοιο βαθμό, ώστε να καθίσταται αναγκαίο η UNESCO και τα κράτη-μέλη να επανεκτιμήσουν και να αναπροσαρμόσουν την κοινή τους στρατηγική με γνώμονα τις τρέχουσες και μελλοντικές απειλές και ευκαιρίες. Νέες προκλήσεις αναδύονται πέραν αυτών που ήδη υπάρχουν και εντείνονται.

Η ανάγκη για δραστικά μέτρα, μεταξύ των οποίων ένα ολοκληρωμένο κοινό σχέδιο για τη βιώσιμη ανάπτυξη, σε όλους τους τομείς, με άμεση αναφορά και επίδραση στην παγκόσμια πολιτιστική και φυσική κληρονομιά, είναι επείγουσα και επιτακτική, προκειμένου το υλικό και άυλο πολιτιστικό κεφάλαιο της ανθρωπότητας να προστατευθεί και διαφυλαχθεί, για τις μελλοντικές γενιές, από φυσικές και ανθρωπογενείς απειλές, αλλά και να διασφαλιστούν η πολιτισμική πολυμορφία και ο πλουραλισμός, που αποτελούν θεμελιώδεις αξίες και στόχους της UNESCO.

Η ανθρωπογενής κλιματική αλλαγή εξελίσσεται ταχύτατα σε κρίση και εκθέτει την ανθρωπότητα σε πολλούς και αυξανόμενους περιβαλλοντικούς κινδύνους, οι οποίοι απειλούν άμεσα και έμμεσα, βραχυπρόθεσμα και μακροπρόθεσμα ολόκληρο το σύνθετο φυσικό και πολιτισμικό περιβάλλον. Η απειλή αφορά εξίσου στη φυσική και στην εννοιολογική ακεραιότητα της πολιτιστικής κληρονομιάς, υλικής και άυλης, καθώς υπονομεύει ολόκληρο το πλαίσιο εντός του οποίου η κληρονομιά αυτή δημιουργείται, βιώνεται, ερμηνεύεται, κατανοείται και μεταβιβάζεται ως οντότητα με συλλογικό νόημα και αξία.

Η φυσική και εννοιολογική ακεραιότητα της πολιτιστικής κληρονομιάς, ωστόσο, κινδυνεύει σε αυξανόμενο βαθμό με αλλοίωση, και εξαιτίας της συχνά αλόγιστης και χωρίς σχέδιο και μέτρο εκμετάλλευσής της στο πλαίσιο της τουριστικής και οικονομικής ανάπτυξης. Το φαινόμενο του υπερτουρισμού σε προβεβλημένους και δημοφιλείς πολιτιστικούς προορισμούς, και κατ’ εξοχήν σε μνημεία και χώρους Παγκόσμιας Πολιτιστικής Κληρονομιάς, αποτελεί αυξανόμενη απειλή για τη μακροπρόθεσμη βιωσιμότητά τους, καθιστώντας αναγκαία τη λήψη μέτρων οριοθέτησης και τη θέσπιση πρακτικών ορθής διαχείρισης, που θα επιτρέπουν τη διαμόρφωση μιας συμβατής – ιδανικά συμβιωτικής – σχέσης και αλληλεπίδρασης μεταξύ τουρισμού και πολιτιστικής κληρονομιάς με γνώμονα την αειφορία.

Η επαρκής, αποτελεσματική και βιώσιμη στρατηγική ή πολιτική για τη μακροπρόθεσμη βιώσιμη διαχείριση και ανάπτυξη των υλικών και άυλων αγαθών του Πολιτισμού, απαιτεί ολοκληρωμένα σχέδια βιώσιμης διαχείρισης, βασισμένα στην ολιστική και ισόρροπη θεώρηση και αντιμετώπιση του φυσικού και πολιτιστικού περιβάλλοντος. Αυτή την πολιτική προωθεί ενεργά η Ελλάδα από το 2019 μέσω της διεθνούς απήχησης πρωτοβουλίας της για στρατηγική σύμπραξη, ώστε να καταστεί δυνατή η συλλογική κινητοποίηση σε σχέση με την κλιματική κρίση και την παγκόσμια πολιτιστική κληρονομιά.

Στο Υπουργείο Πολιτισμού και Αθλητισμού αναπτύσσουμε ένα εκτενές πρόγραμμα δράσεων, σε εθνικό και διεθνές επίπεδο, ανάμεσα στις οποίες ξεχωρίζει η συγκρότηση του «Εθνικού Σχεδίου για την προστασία της πολιτιστικής κληρονομιάς από την κλιματική κρίση», το οποίο θα επιτρέψει σε μείζονες αρχαιολογικούς χώρους να μετριάσουν τις απειλές της κλιματικής αλλαγής, έως το 2030. Αναπτύσσουμε σχέδια αποτελεσματικής και αειφόρου διαχείρισης των σημαντικότερων αρχαιολογικών χώρων και μνημείων της χώρας, πρωτίστως των εγγεγραμμένων στον Κατάλογο Παγκόσμιας Κληρονομιάς, καθώς και προγράμματα που αξιοποιούν όλους τους διαθέσιμους ευρωπαϊκούς και εθνικούς χρηματοδοτικούς πόρους με στόχο τη δημιουργία των απαραίτητων συνεργιών, την ανάπτυξη επιστημονικής γνώσης και τεχνογνωσίας και την υλοποίηση καίριων παρεμβάσεων για τη μακροπρόθεσμη διασφάλιση της βιωσιμότητας του εθνικού πολιτιστικού κεφαλαίου.

Η ανθεκτικότητα της πολιτιστικής μας κληρονομιάς απέναντι σε ένα διαρκώς αυξανόμενο εύρος απειλών θα κριθεί σε όλα τα επίπεδα διαμόρφωσης στρατηγικής και σχεδίασης πολιτικών. Πρωτίστως, σε αυτό της συντονισμένης διεθνούς συνεργατικής δράσης. Δίνοντας έμφαση στις καινοτόμες προσεγγίσεις, όπως αυτές αναδεικνύονται από τη θεωρητική και εφαρμοσμένη επιστημονική έρευνα, την ανταλλαγή πληροφοριών και την τεχνολογία, οφείλουμε να σχεδιάσουμε δημόσιες πολιτικές, που βοηθούν τις χώρες και τις κοινωνίες μας να αντιμετωπίσουν επιτυχώς παλαιές και νέες προκλήσεις.

Το Συνέδριο των Δελφών μπορεί να συμβάλει ουσιαστικά στην κατεύθυνση αυτή.

Κυρία Γενική Διευθύντρια, για μια ακόμη φορά σας καλωσορίζω στην Ελλάδα και στους Δελφούς, και παρακαλώ τον Πρωθυπουργό κ. Κυριάκο Μητσοτάκη να έρθει στο βήμα.